Evert Snyman se stem het stil geword | Xplorio Gansbaai
Blog: Evert Snyman se stem het stil geword
Evert Snyman is Vrydag 25 September oorlede.
In 2009 het die ATKV hom vereer vir sy volgehoue bevordering van Afrikaans, wat op daardie stadium reeds 33 jaar geduur het.
Snyman was ’n vriend van die ATKV. In ’n baie kort verklaring, vroeg vanoggend, het Japie Gouws, besturende direkteur ATKV-groep, gesê: "Hy was ons baie goedgesind."
Evert Snyman was vir baie Afrikaanssprekende mense ’n gas in die huis. Hy was ’n bekende omroeper, skrywer en akteur. Talle dramas het hy saam met sy vrou, Mari, geskryf en hy was ook bekend vir sy storiereeks vir die kleingoed, wat oor die wel en weë van Stoffel die Seekoei gehandel het.
“Oom Evert” sal ook deur baie kinders onthou word vir Storietyd, die program wat saans net na 19:00 op RSG uitgesaai is.
Benewens sy liefde vir stories, die radio en Afrikaans, was Evert ook ’n kranige motorfietsentoesias en het hieroor ook ’n radiorubriek behartig. “Die man het die lewe geleef,” het Amanda Olivier, ’n toenmalige kollega van Snyman, in ’n onderhoud op Pasella gesê: “Dit word in sy dramas weerspieël,” het sy bygevoeg.
Snyman is in 2006 met ’n skaars niersiekte gediagnoseer en moes gereeld dialise ondergaan. In ’n onderhoud met Beeld het hy gesê groot dele van Stoffel se avonture is geskryf terwyl hy vasgekluister was aan die dialisemasjien.
Snyman het van homself gesê dat hy vinnig kon kwaad word en onder die jong akteurs het hy klaarblyklik die bynaam “Helsbesem” gehad, tog het verskeie van hierdie akteurs hulle lof uitgespreek vir die manier waarop hy hulle loopbane bevorder het.
Aan Mari, die kinders en die kleinkinders, wil die ATKV innige simpatie uitspreek. Ons het ’n vriend verloor, julle het ’n geliefde, ’n pa en ’n oupa verloor.